題雪峰如藏主水月圖
作者：林之奇
朝代：宋

paragraphs: 千江有月一一同，一月普現千江影。
謂一爲月影非實，影既非實月何有。
是一即千千即一，水月究竟無實相。
隨見有月月在水，亦無究竟非實者。
譬如觀音妙色身，對物而見千臂眼。
於是千臂千眼中，何者爲正何獨非。
菩薩一體作一用，千體同是無剩法。
此水此月亦復然，照用齊行一無欠。
俯不見月仰亦無，千月闕一固不可。
上人此庵憩瓶錫，終日宴坐常湛然。
散一爲千彌六虛，攝千歸一不盈寸。
我知上人環堵中，能廣能狹能方圓。
空諸所有何必然，作是見者名邪見。